“O‘zmilliybank” AJ “Sumitomo Mitsui” moliyaviy guruhi bilan 200 million AQSh dollari miqdorida kelishuv imzoladi

O‘zbekiston Respublikasi Prezidenti Shavkat Mirziyoyevning Yaponiyaga ilk rasmiy tashrifi oldidan, joriy yilning 16-dekabr kuni o‘zbek-yapon biznes forumi doirasida O‘zbekiston Respublikasi Tashqi iqtisodiy faoliyat milliy banki va Yaponiyaning yetakchi bank-moliya kongolomeratlaridan biri bo‘lgan “Sumitomo Mitsui Financial Group” (SMFG) o‘rtasida umumiy qiymati 200 million AQSh dollariga teng bo‘lgan hamkorlik shartnomasi imzolandi.
Mazkur kelishuvning asosiy afzalliklari quyidagicha:
Bugungi kunda O‘zmilliybank tomonidan umumiy qiymati 157,9 million AQSh dollariga teng bo‘lgan loyihalar ro‘yxati tuzilgan va imzolangan Hamkorlik shartnomasi ushbu loyihalarni o‘z vaqtida amalga oshirishga yordam beradi. Yuqoridagi loyihalarning amalga oshirilishi O‘zbekistonning eksport salohiyatini 80 million AQSh dollari miqdorida o‘stirishga hamda 3300 ta yangi ish o‘rinlarini yaratishga imkon beradi.
Bundan tashqari, ushbu shartnoma, “SMFG” guruhi moliyaviy faoliyatning turli sohalarini qamrab olganligini hisobga olgan holda, o‘zaro hamkorlikni kengaytirish uchun keng imkoniyatlarni taqdim etadi: bank, sug‘urta, lizing sohalari, aktivlarni boshqarish, qimmatli qog‘ozlar bilan operatsiyalar, yevrobondlarni chiqarish va boshqalar.
Shuningdek, mazkur kelishuv doirasida SMBC Nikko investitsiya kompaniyasi tomonidan “O‘zmilliybank”ni xalqaro kapital bozoriga chiqish jarayonida konsultatsiya xizmatlari ko‘rsatiladi.
Yaponiyaga qilingan yuqori darajadagi mazkur rasmiy tashrif, o‘zbek-yapon munosabatlari rivojlanishida sifat jihatidan yangi bosqich bo‘ldi. Ikki tomonlama kelishuvlari, jumladan “O‘zmilliybank” va “SMFG” o‘rtasidagi shartnomaning amalga oshirilishi, investitsiya sohasidagi samarali hamkorlik, savdo va texnologiyalar, umuman olganda ishbilarmonlik muhitini yaxshilash imkonini beradi.
Ma’lumot o‘rnida: Sumitomo Mitsui Financial Group (SMFG) – Yaponiyaning yirik bank korporatsiyasi bo‘lib, 2002-yilning dekabr oyida tashkil topgan. Sumitomo Mitsui banking Corporation yirikligi bo‘yicha Yaponiyada ikkinchi bank hisoblanadi. “SMFG” ning kapitali hajmi 104,3 mlrd. AQSh dollari, aktivlari – 1,94 trln AQSh dollari ekvivalentini tashkil etadi.